SPOROČILO ZA JAVN OST

**55. redna seja Vlade Republike Slovenije**

4. februar 2021

**Novela Uredbe o plačah in drugih prejemkih javnih uslužbencev za delo v tujini**

Vlada je na današnji redni seji izdala Uredbo o spremembi in dopolnitvah Uredbe o plačah in drugih prejemkih javnih uslužbencev za delo v tujini

Uredba o plačah in drugih prejemkih javnih uslužbencev za delo v tujini se spreminja zaradi spremembe indeksov življenjskih stroškov. Zadnja uskladitev indeksov življenjskih stroškov je bila oktobra 2020, novi indeksi se prvič uporabijo pri obračunu plače za mesec februar 2021.

Uredba se v prilogi 3, kjer je določen limit za povračilo stroškov nastanitve za javnega uslužbenca za delo v tujini, dopolnjuje z mestom Talin (Estonija), z določenim limitom v višini 65 %. Z dopolnitvijo priloge 4 pa je z uredbo predlagana uvrstitev novega delovnega mesta glavni kuhar v Katalog funkcij, delovnih mest in nazivov za delo v tujini, z opredeljenim tarifnim razredom V in stopnjo nominalne osnove 40. Uredba začne veljati naslednji dan po objavi v Uradne listu Republike Slovenije.

Uskladitev indeksov življenjskih stroškov sprejme vlada na predlog ministra za zunanje zadeve trikrat na leto, tako da se indeksi življenjskih stroškov uskladijo 1. februarja, 1. junija in 1. oktobra. Določitev indeksov življenjskih stroškov temelji na metodologiji določanja življenjskih indeksov, upoštevajoč geometrično povprečje zadnjih šestih objavljenih indeksov življenjskih stroškov OZN.

Vir: Ministrstvo za javno upravo

**Sprememba uredbe o prizadevanju za zmanjševanje emisij toplogrednih plinov**

Vlada je izdala Uredbo o dopolnitvi Uredbe o izvajanju Odločbe (Evropske Unije - EU) o prizadevanju držav članic za zmanjšanje emisij toplogrednih plinov, da do leta 2020 izpolnijo zavezo Skupnosti za zmanjšanje emisij toplogrednih plinov. Uredba se spreminja v delu ustvarjenega presežka dodeljenih letnih emisij v sektorjih, ki niso del sistema EU za trgovanje z emisijami.

Republika Slovenija je prevzela obveznost, da emisije toplogrednih plinov iz sektorjev, ki niso del sistema EU za trgovanje z emisijami (ne-ETS sektorji), do leta 2020 ne poveča za več kot 4 odstotke v primerjavi z emisijami v letu 2005. Poleg končnega cilja ta odločba določa tudi dodeljene letne emisije, torej letne ciljne vrednosti za obdobje 2013–2020, ki jih Slovenija ne sme preseči.

Dodeljene letne emisije za Slovenijo za leto 2018 so bile 12.237.808 ton ogljikovega dioksida (CO2) ekvivalenta. Emisije toplogrednih plinov za leto 2018 so tako za 1.203.964 ton CO2 ekvivalenta nižje od ciljne vrednosti. Slovenija tako lahko presežek dodeljenih letnih emisij za dano leto prenese v naslednja leta do leta 2020. Prenos presežka enot dodeljenih letnih emisij v naslednje leto je pomemben predvsem zato, da se zaradi negotovosti gibanja emisij toplogrednih plinov iz ne-ETS sektorjev v prihodnjih letih do konca obdobja 2013–2020 Republiki Sloveniji zagotovi izhodišče, ki bi lahko olajšalo doseganje državnih ciljev zmanjšanja emisij toplogrednih plinov.

Vir: Ministrstvo za okolje in prostor

**Letni načrt razpolaganja z državnimi gozdovi za leto 2021**

Vlada je sprejela Letni načrt razpolaganja z državnimi gozdovi za leto 2021.

V skladu s prvim odstavkom 22. člena Zakona o gospodarjenju z gozdovi v lasti Republike Slovenije (ZGGLRS) se prodaja in menjava državnih gozdov ter neodplačni prenos lastninske pravice z državnih gozdov na občino iz 24. člena ZGGLRS lahko izvede, če je državni gozd vključen v letni načrt razpolaganja z državnimi gozdovi, ki ga na predlog družbe Slovenski državni gozdovi, d. o. o. (družba SiDG), sprejme vlada.

Pri pripravi Letnega načrta razpolaganja z državnimi gozdovi za leto 2021 je družba SiDG upoštevala interes države po zaokrožitvi kompleksov, kot tudi zmanjšanju deleža državnih gozdov v solastništvu. Predlaga se prodaja manjših nepremičnin, ki se ne nahajajo v kompleksu, niti v bližini kompleksov državnih gozdov. V Programu menjave nepremičnin je družba SiDG zasledovala prvenstveni cilj zaokroževanja nepremičnin v lasti Republike Slovenije.

Letni načrt razpolaganja z državnimi gozdovi za leto 2021 sestavljajo:

Program prodaje nepremičnin, ki predvideva skupno 133 poslov, s katerimi je predvidena odtujitev 78,50 ha (od tega 71,18 ha gozda ter 7,32 ha kmetijskih in ostalih površin) v skupni vrednosti (na podlagi predlagane cene) 6.534.709,75 evrov (od tega znaša vrednost gozda 5.554.175,96 EUR ter vrednost kmetijskih in ostalih površin 980.533,79 evrov). V Programu prodaje nepremičnin 20 poslov vključuje zemljišča, ki so po namenski rabi, delno ali v celoti, stavbna, kar je tudi razlog za visoko skupno vrednost zemljišč, ki so predvidena za prodajo.

Program menjave nepremičnin predvideva izvedbo 16 poslov menjav. Predvidena je odtujitev 49 zemljišč v skupni površini 46,81 ha (od tega 42,88 ha gozda ter 3,93 ha kmetijskih in ostalih površin), po podatkih GURS ocenjenih na 188.485,80 evrov (od tega znaša vrednost gozda 169.511,54 evrov ter vrednost kmetijskih in ostalih površin 18.974,26 evrov). Republika Slovenija bo z menjavo pridobila 44 zemljišč v skupni površini 54,81 ha (od tega 52,36 ha gozda ter 2,45 ha kmetijskih in ostalih površin), po podatkih GURS ocenjenih na 164.427,14 evrov (od tega znaša vrednost gozda 153.308,66 evrov ter vrednost kmetijskih in ostalih površin 11.118,48 evrov).

Program neodplačnih prenosov na občine po 24. členu ZGGLRS vključuje 8 poslov, skupno 40 zemljišč). Skupna površina zemljišč, ki se bodo neodplačno prenesla na občine, znaša 55,27 ha (od tega znaša površina gozda 34,19 ha ter površina kmetijskih in ostalih površin, ki jih prenaša SKZG, 21,08 ha) in je po podatkih GURS ocenjena na 237.718,00 evrov (od tega znaša ocenjena vrednost gozda 97.865,00 evrov ter vrednost kmetijskih in ostalih površin 139.853,00 evrov).

Skupno je v Letnem načrtu razpolaganja z državnimi gozdovi za leto 2021 načrtovana izvedba 157 poslov v skupni vrednosti (na podlagi predlagane cene) 6.796.486,41 evrov, od tega znaša vrednost gozda (na podlagi predlagane cene) 5.668.243,84 evrov.

Vir: Ministrstvo za kmetijstvo, gozdarstvo in prehrano

**Soglasje Tehniškemu šolskemu centru Maribor za sprejetje pogodbe o javno-zasebnem partnerstvu**

Vlada Republike Slovenije je na seji dne 30. avgusta 2018 sprejela sklep, s katerim je kot ustanoviteljica podala Tehniškemu šolskemu centru Maribor, kot drugemu javnemu parterju, soglasje za sprejem odločitve o ugotovitvi javnega interesa za sklenitev javno-zasebnega partnerstva za izvedbo projekta energetske sanacije objektov Tehniškega šolskega centra Maribor v obliki koncesijskega javno-zasebnega partnerstva.

Tehniški šolski center Maribor je izpeljal javni razpis v skladu z Zakonom o javno-zasebnem partnerstvu ter januarja lani sprejel odločitev o oddaji javnega razpisa, in sicer je za izvajalca javno-zasebnega partnerja izbral PETROL d.d. Ljubljana. Za sprejetje pogodbe za sklenitev javno-zasebnega partnerstva potrebuje Tehniški šolski center Maribor soglasje ustanovitelja, to je Vlade Republike Slovenije. Tega mu je le-ta na današnji seji podala.

Vir: Ministrstvo za izobraževanje, znanost in šport

**Vlada sprejela poročilo koordinacijske skupine glede implementacije ukrepov na področju vojaške mobilnosti za leto 2020**

Vlada Republike Slovenije je na seji 4. februarja sprejela Poročilo Stalne medresorske koordinacijske skupine za spremljanje in usmerjanje implementacije ukrepov na področju vojaške mobilnosti za leto 2020.

Vlada Republike Slovenije je novembra 2018 imenovala Stalno medresorsko koordinacijsko skupino za spremljanje in usmerjanje implementacije ukrepov na področju vojaške mobilnosti, ki vladi enkrat letno poroča o svojem delu. Poročilo Stalne medresorske koordinacijske skupine za spremljanje in usmerjanje implementacije ukrepov na področju vojaške mobilnosti za leto 2020 opisuje ključne aktivnosti in naloge, ki so bile obravnavane in izvedene na področju vojaške mobilnosti v letu 2020. Poročilo obsega področja kot so opredelitev nacionalnih izhodišč za pripravo infrastrukturnega dela nacionalnega načrt vojaške mobilnosti vezan na vojaške zahteve za izgradnjo prometne infrastrukture, napredek vezan na zakonodajni del vojaške mobilnosti, PESCO projekt Vojaška mobilnost in Mreža logističnih vozlišč v Evropi in podpora za operacij, predsedovanje Republiki Sloveniji Svetu EU 2021, izvedba delavnice s področja vojaške mobilnosti v okviru predsedovanja Republike Slovenije Pobudi za obrambno sodelovanje držav Srednje Evrope (Central European Defence Cooperation - CEDC) z državami Zahodnega Balkana).

Vir: Ministrstvo za obrambo

**Poročilo o delu, finančni načrt in program dela komisije za reševanje vprašanj prikritih grobišč za leto 2021**

Vlada je sprejela Poročilo o delu Komisije Vlade Republike Slovenije za reševanje vprašanj prikritih grobišč v letu 2020 in finančni načrt dela komisije za leto 2021 ter potrdila program dela komisije za leto 2021.

Na podlagi tretjega odstavka 4. člena Zakona o prikritih vojnih grobiščih in pokopu žrtev ima zadevna komisija naslednje pristojnosti:

* sprejme letni program dela, ki vključuje tudi idejne zasnove ureditve posameznih vojnih grobišč, in ga predloži vladi v potrditev,
* pripravi predlog letnega finančnega načrta dela in ga predloži vladi v sprejem,
* pripravlja letna poročila o delu komisije in jih posreduje vladi v sprejem.

Navedena gradiva je komisija sprejela oziroma pripravila na 31. redni seji, ki je potekala 16. decembra 2020. Vlada je s sklepom sprejela oziroma potrdila vse tri navedene dokumente.

Vir: Ministrstvo za gospodarski razvoj in tehnologijo

**Vlada sprejela poročilo o učinkih ukrepov za krepitev stabilnosti bank: likvidnostni položaj bančnega sistema ostaja močan**

Vlada je danes sprejela Polletno poročilo Ministrstva za finance o učinkih izvedenih ukrepov za krepitev stabilnosti bank za obdobje od 1. julija do 31. decembra 2020.

Z zaključkom prestrukturiranja vseh bank, ki so v letih 2013 in 2014 prejele državno pomoč, so dne 31. decembra 2019 dokončno prenehale veljati zaveze, ki jih je Republika Slovenija dala Evropski komisiji v skladu s pravili o državnih pomočeh. Izvajanje ukrepov za krepitev stabilnosti bank je zaključeno, posledično pa je zaključeno tudi poročanje Ministrstva za finance o točkah, ki so vezane na izvajanje teh ukrepov.

Ministrstvo za finance pa skladno z Zakonom o ukrepih Republike Slovenije za krepitev stabilnosti bank še naprej spremlja učinke izvedenih ukrepov ter na podlagi informacij, pridobljenih s strani Banke Slovenije, pripravi polletno poročilo vladi. V njem vlado med drugim seznani s kapitalsko ustreznostjo bank, v zvezi s katerimi so bili izvedeni ukrepi, in stanjem v bančnem sistemu v zadnjih šestih mesecih.

Poročilo ugotavlja, da obe banki (NLB, NKBM) dosegata kapitalske zahteve, ki jih je v okviru procesa nadzorniškega pregledovanja in vrednotenja določil pristojni nadzornik. Abanka, ki je bila prav tako deležna državne pomoči, je bila februarja 2020 prevzeta s strani NKBM, septembra 2020 pa sta se obe banki združili. Podatkov za Abanko zato Banka Slovenije ne poroča več.

Z drugim valom epidemije Covid-19 ter s poslabšanjem epidemioloških razmer in ponovno uvedbo omejitvenih ukrepov ostaja makroekonomsko tveganje visoko. Poleg visokega tveganja, ki izhaja iz makroekonomskega okolja, v bankah obstaja povečano dohodkovno in kreditno tveganje. V zadnjem četrtletju leta 2020 so ostala tveganja za bančni sistem enaka kot v četrtletju pred tem.

Tveganje za bančni sistem, ki izhaja iz trga nepremičnin, ostaja zmerno. Navkljub krizi Covid-19 je dinamika večine kazalcev s trga nepremičnin še vedno stabilna, njihova rast pa zmerna. Dokončni vpliv krize na trg stanovanjskih in poslovnih nepremičnin bo sicer odvisen od njenega trajanja in hitrosti okrevanja gospodarstva, predvsem bo odločujoč vpliv drugega vala pandemije v Evropi, ki se je začel jeseni leta 2020.

Odpornost bančnega sistema na negativne učinke ob morebitni uresničitvi tveganj pa je ostala visoka zaradi dobrega kapitalskega položaja. Likvidnost bančnega sistema se je kljub zaostrenim gospodarskim razmeram zaradi pandemije Covid-19 v letu 2020 izboljšala. S tem se ohranja zmožnost absorpcije negativnih učinkov ob morebitni uresničitvi tveganja financiranja na visokem nivoju.

Kapitalski in likvidnostni položaj bančnega sistema je torej ostal močan, kar je ključno za nadaljnjo likvidnostno podporo bančnega sektorja gospodarstvu pri soočanju s posledicami epidemije COVID-19. Na finančnih trgih pa tudi podpora denarne politike, fiskalni in regulatorni ukrepi še dodatno prispevajo k ohranjanju ugodnih pogojev za kreditiranje vseh sektorjev.

Vir: Ministrstvo za finance

**Vlada sprejela predlog stališča Republike Slovenije k Strategiji EU za trajnostno in pametno mobilnost – usmerjanje evropskega prometa na pravo pot za prihodnost**

Republika Slovenija pozdravlja in podpira novo evropsko strategijo s področja prometa, ki v treh stebrih naslavlja ključna področja bodočega razvoja prometa in prometne infrastrukture – trajnostno, pametno in odporno mobilnost. Republika Slovenija pogreša bolj konkretne predloge oziroma obrazložitve posameznih ukrepov, predvsem v zvezi z morebitno alternativo obstoječim vinjetnim sistemom in spodbudami za aktivno mobilnost v mestih kot del multimodalnosti.

Republika Slovenija bo zelo skrbno spremljala revizijo predpisov, ki urejajo železniške tovorne koridorje in koridorje jedrnega omrežja Vseevropskega prometnega omrežja (TEN-T), ki ju namerava predlagati Evropska Komisija.

Za doseganje ciljev iz akcijskega načrta namerava Republika Slovenija uporabiti sredstva Mehanizma za okrevanje in odpornost (RRF) in InvestEU ob podpori nacionalne razvojne banke. Za izvajanje strategije bodo potrebna znatna finančna sredstva, zato bo Republika Slovenija opozarjala na potrebo po oceni finančnih posledic vsakega ukrepa v akcijskem načrtu in opredelitvi virov po letih.

Še zlasti se zdi pomembno osredotočenje na ukrepe in politike, ki bodo že v najkrajšem možnem času (do leta 2030) pokazali rezultate, ki bodo ustrezali viziji razvoja prometa v EU po eni in podnebnim ciljem na drugi strani.

Vir: Ministrstvo za infrastrukturo

**Memorandum o soglasju med Slovenijo in Nizozemsko o izmenjavi informacij v zadevah v zvezi z neposrednim obdavčevanjem**

Vlada je potrdila Memorandum o soglasju med Finančno upravo Republike Slovenije in Nizozemsko davčno upravo o izmenjavi informacij v zadevah v zvezi z neposrednim obdavčevanjem.

Za sklenitev memoranduma sta se pristojna organa dogovorila na podlagi sprejetja nove Direktive Sveta o upravnem sodelovanju na področju obdavčevanja. Namen memoranduma je posodobitev vsebine izmenjave informacij v zadevah z neposrednim obdavčevanjem, ki je sicer potekala na podlagi obstoječega Memoranduma o soglasju med Davčno upravo Republike Slovenije in Generalnim direktoratom Davčne in carinske uprave Nizozemske o izmenjavi informacij v zvezi z neposrednim obdavčevanjem.

Memorandum vsebuje spremembe pravnih podlag, imen pristojnih organov ter črtanje tistih kategorij podatkov, ki so predmet avtomatične izmenjave podatkov po novi direktivi Sveta. Iz memoranduma se je črtala tudi določba 4. člena, ki je urejala izmenjavo drugih vrst informacij, to je naključnih ciljnih skupin, saj do tovrstne izmenjave med veljavnostjo obstoječega memoranduma nikoli ni prišlo.

Vir: Ministrstvo za zunanje zadeve

**Informacija o nameravanem podpisu spremembe Memoranduma o sodelovanju z Organizacijo za razvoj novih oblik energije in industrijske tehnologije Japonske**

Vlada se je seznanila z informacijo o nameravanem podpisu druge spremembe Memoranduma o sodelovanju med Ministrstvom za gospodarski razvoj in tehnologijo in Organizacijo za razvoj novih oblik energije in industrijske tehnologije Japonske.

Memorandum o sodelovanju med Ministrstvom za gospodarski razvoj in tehnologijo in Organizacijo za razvoj novih oblik energije in industrijske tehnologije Japonske o sodelovanju na področju usklajenega razvoja in dejavnosti za prikaz pametnih mrež in pametnih skupnostnih sistemov, je bil podpisan 25. novembra 2016 v Ljubljani. V besedilu memoranduma je bilo predvideno, da bo memorandum učinkoval do 25. novembra 2019, vendar je bila 24. septembra 2018 podpisana sprememba memoranduma o sodelovanju, na podlagi katere učinkuje do 31. marca 2021, s čimer je bila seznanjena tudi vlada.

Izvedba demonstracijskega projekta pametnih skupnosti in pametnih mrež pomeni nadgradnjo sodelovanja med slovenskimi in japonskimi podjetji in sodelovanja med Javno agencijo Republike Slovenije za spodbujanje podjetništva, internacionalizacije, tujih investicij in tehnologije (SPIRIT Slovenija) in Organizacijo za razvoj novih oblik energije in industrijske tehnologije Japonske (NEDO) ter Sistemskim operaterjem prenosnega elektroenergetskega omrežja (ELES).

Zaradi pandemije COVID-19 časovnemu načrtu omenjenega projekta ni bilo mogoče slediti. Glede na načrt revizije in razporeda projekta, ob prizadevanju da bodo doseženi pričakovani rezultati projekta, je potrebno projektno obdobje podaljšati do 31. marca 2022. Memorandum, ki v skladu s prvo spremembo učinkuje do 31. marca 2021, bo po podpisu druge spremembe učinkoval do 31. marca 2022.

Vir: Ministrstvo za gospodarski razvoj in tehnologijo

**Informacijo o podpisu Dogovora o delitvi stroškov članic Natovega centra odličnosti za kibernetsko obrambo**

Vlada Republike Slovenije se je na seji 4. februarja seznanila z Informacijo o podpisu Dogovora o delitvi stroškov članic Natovega centra odličnosti za kibernetsko obrambo (CCDCOE).

Natov center odličnosti za kibernetsko obrambo, ki ima sedež v Talinu v Estoniji, je bil s podpisom operativnega in funkcionalnega memoranduma ustanovljen leta 2008 in ima po akreditaciji Severnoatlantskega sveta status mednarodne vojaške organizacije. Center je namenjen razvoju doktrin, strokovnih veščin in drugih znanj ter usposabljanju s področja kibernetske obrambe. Republika Slovenija je k obema memorandumoma pristopila z notama o pristopu in je od 10. junija 2020 polnopravna članica CCDCOE.

Operativni memorandum vsebuje določbe, ki natančneje urejajo ustanovitev in delovanje CCDCOE in vključuje tudi dogovor o delitvi stroškov, ki opredeljuje razmerje deleža stroškov med posameznimi članicami CCDCOE.

Finančna sredstva, povezana s sodelovanjem Republike Slovenije v CCDCOE, so namenjena plačilu slovenskega prispevka za delovanje CCDCOE ter za plačo in stroške namestitve slovenskega predstavnika v CCDCOE.

Za leto 2021 ima Generalštab Slovenske vojske sredstva zagotovljena na proračunski postavki

* prispevek v Nato vojaški proračun v višini 23.000 evrov;
* plače in nadomestila pripadnikov mirnodobne strukture SV v tujini v višini 50.000 evrov;
* nadomestila za pripadnike na dolžnostih v tujini v višini 25.000 evrov.

Prav toliko bodo finančne posledice znašale v letu 2022.

Vir: Ministrstvo za obrambo

**Stališče vlade do mnenja Državnega sveta k predlogu Zakona o zagotavljanju zemljišč za izvajanje izobraževalnih ter raziskovalnih in razvojnih dejavnosti s področja kmetijstva in gozdarstva**

Vlada je sprejela stališče do mnenja Državnega sveta k predlogu Zakona o zagotavljanju zemljišč za izvajanje izobraževalnih ter raziskovalnih in razvojnih dejavnosti s področja kmetijstva in gozdarstva (ZZIRDKG) in ga pošlje Državnemu zboru.

Državni svet je na seji 20. januarja 2021 obravnaval predlog ZZIRDKG in ga podpira. Ugotavlja, da predlog zakona ureja pravico do upravljanja s kmetijskimi oziroma gozdnimi zemljišči javnim izobraževalnim in javnim raziskovalnim zavodom, katerih ustanovitelj je Republika Slovenija in ki izvajajo javno veljavne programe srednješolskega, višješolskega, visokošolskega izobraževanja s področja kmetijstva in gozdarstva oziroma raziskovalno ter razvojno dejavnost s področja kmetijstva in gozdarstva. Javni zavodi bodo v upravljanje dobili kmetijska in gozdna zemljišča v obsegu, skladnem z njihovim izvajanjem izobraževalnih oziroma raziskovalnih in razvojnih dejavnosti. Kvoto kmetijskih oziroma gozdnih zemljišč bo v skladu s predlogom zakona s predpisom določil minister, pristojen za izobraževanje in znanost, v soglasju z ministrom, pristojnim za kmetijstvo in gozdarstvo, na predlog komisije za določitev kvot glede na kriterije, določene z zakonom.

Nadalje Državni svet ugotavlja, da bodo javni zavodi z dnem uveljavitve zakona postali upravljavci zemljišč v lasti Republike Slovenije, ki jih imajo na dan uveljavitve zakona v uporabi na podlagi sklenjene:

* pogodbe o zakupu (pogodba s Skladom kmetijskih zemljišč in gozdov Republike Slovenije),
* pogodbe o dopustitvi izvajanja javnega izobraževalnega programa s področja gozdarstva (pogodba z družbo Slovenski državni gozdovi, d. o. o.) oziroma
* koncesijske pogodbe za izkoriščanje gozdov v lasti Republike Slovenije za izobraževalne namene (koncedent RS, zanjo družba Slovenski državni gozdovi, d. o. o.).

Če javni zavod z zemljišči, ki jih že ima v uporabi, ne bo dosegal kvote zemljišč, jih bo do kvote lahko pridobil iz zemljišč v lasti Republike Slovenije, vendar le tista, na katerih ni vzpostavljenega zakupnega razmerja.

Državni svet se je seznanil tudi s stališčem Kmetijsko gozdarske zbornice Slovenije (KGZS), ki predlog zakona podpira, saj javni izobraževalni zavodi potrebujejo zakonsko ureditev upravljanja zemljišč.

V zvezi s problematiko dvajsetletnega neizvajanja prenosa lastništva kmetijsko gozdarskih zavodov, čeprav to ureja Zakon o Kmetijsko gozdarski zbornici Slovenije, je KGZS pozvala, da se to čim prej uredi in sledi zakonski ureditvi. Državni svet je prizadevanja KGZS za čimprejšnjo ureditev zadevne problematike podprl.

V nadaljevanju je Vlada sprejela naslednji odgovor na predlog Državnega sveta: glede ugotovitve Državnega sveta, da bo javni zavod, če z zemljišči, ki jih že ima v uporabi, ne bo dosegal kvote zemljišč, dodatna zemljišča lahko pridobil iz zemljišč v lasti Republike Slovenije, na katerih ni vzpostavljenega zakupnega razmerja, Vlada pojasnjuje, da bo javni zavod zemljišča do kvote lahko pridobil iz zemljišč v lasti Republike Slovenije, če ne bo dosegal kvote zemljišč z zemljišči, ki jih ima na dan uveljavitve zakona v uporabi na podlagi sklenjene pogodbe (pogodba o zakupu, pogodba o dopustitvi izvajanja javnega izobraževalnega programa s področja gozdarstva, koncesijska pogodba za izkoriščanje gozdov v lasti Republike Slovenije za izobraževalne namene), in zemljišči, ki so po dejanski rabi kmetijska oziroma gozdna in jih ima v lasti. Javni zavod bo lahko pridobil le tista kmetijska zemljišča, na katerih ni vzpostavljenega zakupnega razmerja.

Vlada je s problematiko prenosa lastništva kmetijsko gozdarskih zavodov po Zakonu o Kmetijsko gozdarski zbornici Slovenije seznanjena in pobudo Državnega sveta in KGZS, da se zadevna problematika čim prej uredi, podpira. Ministrstvo za kmetijstvo, gozdarstvo in prehrano je v ta namen ustanovilo tudi delovno skupino, ki operativno rešuje omenjeno problematiko.

Vir: Ministrstvo za kmetijstvo, gozdarstvo in prehrano

**Predlogi aktov v povezavi z epidemijo COVID-19**

**Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih**

Vlada Republike Slovenije je izdala Odlok o spremembah in dopolnitvah Odloka o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih ter ga bo objavila v Uradnem listu Republike Slovenije.

**S spremembami in dopolnitvami odloka je odpravljena omejitev zbiranja v vrtcih in osnovnih šolah za učence od 1. do 3. razreda, ne glede na statistično regijo.** Prav tako izjeme, določene v 5. in 9. točki 1. odstavka 1. člena, ki se nanašajo na študente, niso več vezane na statistične regije. To pomeni, da so **v višjih strokovnih šolah ter univerzah in samostojnih visokošolskih zavodih dovoljene laboratorijske vaje in individualni pouk**.

Določene je tudi **nova izjema** v glasbenih šolah in umetniških gimnazijah glasbene in plesne smeri, in sicer izvajanje individualnega pouka (3. in 4. točka prvega odstavka 1. člena). Dijakom, ki se udeležujejo individualnega pouka, je omogočeno bivanje v dijaških domovih.

Črtata se tudi tretja in četrta alineja prvega odstavka in drugi odstavek 2. člena, ki so bili vezani na izjeme v statističnih regijah. Zaradi odprave omejitev na statistične regije navedene določbe niso več potrebne.

Spremembe in dopolnitve odloka začnejo veljati naslednji dan po objavi v Uradnem listu, uporabljati se začnejo 6. februarja 2021, odlok pa velja do 12. februarja 2021.

Vir: Ministrstvo za izobraževanje, znanost in šport

**Odlok o začasni prepovedi ponujanja kulturnih in kinematografskih storitev končnim uporabnikom v Republiki Sloveniji**

Na današnji seji je vlada podaljšala veljavnost Odloka o začasni prepovedi ponujanja kulturnih in kinematografskih storitev končnim uporabnikom v Republiki Sloveniji. Glede na razglašeno epidemijo nalezljive bolezni COVID-19 in trenutno epidemiološko situacijo v državi se ocenjuje, da je treba podaljšati ukrepe iz veljavnega odloka do 12. februarja 2021, pri čemer se **zaradi izboljšanja epidemioloških razmer na ravni celotne države odpirajo knjižnice, muzeji in galerije v vseh statističnih regijah.**

Ker se knjižnice odpirajo v vseh statističnih regijah, se iz odloka črta izvajanje brezstične izposoje vnaprej pripravljenega gradiva, ki ga uporabniki prevzamejo na zunanjih prevzemnih površinah knjižnic, kar je doslej veljalo za statistične regije, ki so se nahajale v črni fazi.

Vir: Ministrstvo za kulturo

**Vlada izdala Odlok o omejitvah in načinu izvajanja javnega prevoza potnikov**

Vlada Republike Slovenije je z Odlokom o omejitvah in načinu izvajanja javnega prevoza potnikov na ozemlju Republike Slovenije dne 30. januarja 2021 prepovedala obratovanja vseh žičniških naprav za prevoz oseb v črnih statističnih regijah, z izjemami nujne oskrbe, varnosti, medicinske pomoči, zaščite in reševanja ter inšpekcijskih služb.

Obratovanje žičniških naprav in njim pripadajočih smučarskih prog je dovoljeno v skladu s priporočili Nacionalnega inštituta za javno zdravje in pod pogojem, da upravljavec naprav zagotovi hitro testiranje (HAGT) v organizaciji pooblaščenega izvajalca na vstopni točki na smučišče.

Če pogoja iz prejšnjega odstavka upravljavec naprav ne more izpolniti iz objektivnih razlogov, je uporaba žičniških naprav in njim pripadajočih prog dovoljena osebam, ki upravljavcu naprav predložijo negativni test na COVID-19 po HAGT ali PCR metodi, opravljen v Sloveniji in ni starejši od 24 ur, ter otrokom do vključno 12. leta starosti v spremstvu staršev. Predložitev negativnega testa COVID-19 ni potrebna za kategorizirane in profesionalne športnike, trenerje in drugo spremljevalno osebje za izvedbo tekem in treningov.

NIJZ je pripravil priporočila, da je v manjših zaprtih žičniških napravah (krožne kabinske žičnice, do 6 potnikov) dovoljen prevoz enega potnika, izjema so osebe, ki živijo v skupnem gospodinjstvu ali so sicer v tesnih stikih. Na nihalni žičnici in vzpenjači bo potrebna medosebna razdalja najmanj 1,5 m, prav tako so izjema osebe, ki živijo v skupnem gospodinjstvu ali so sicer v tesnih stikih.

Javni linijski prevoz potnikov v medkrajevnem cestnem in železniškem prometu se izvaja v skladu z modeli osnovnošolskega in srednješolskega izobraževanja. Javni linijski prevoz potnikov se izvaja v počitniškem režimu, dokler poteka izobraževanje na daljavo. Javni linijski prevoz potnikov se izvaja v registriranem obsegu, ko se v šolah izvaja pouk za učence katerekoli starostne skupine. Vse oblike prevoza potnikov v notranjem in mednarodnem cestnem in železniškem prometu in prevoz oseb z vsemi vrstami žičniških naprav se izvajajo v skladu z določili tega odloka in priporočili NIJZ in se tudi s tem predlogom odloka ne spreminjajo.

Vir: Ministrstvo za infrastrukturo

**Vlada podaljšala veljavnost odlokov sprejetih na podlagi Zakona o nalezljivih boleznih**

Vlada Republike Slovenije je izdala Odlok o spremembah določenih odlokov, izdanih na podlagi Zakona o nalezljivih boleznih, in ga objavi v Uradnem listu Republike Slovenije. Vsebina odlokov ostaja nespremenjena, le za sedem dni se podaljšuje veljavnost ukrepov.

S tem odlokom se do 12. februarja 2021 podaljšuje veljavnost ukrepov iz naslednjih odlokov:

* Odlok o začasni omejitvi kolektivnega uresničevanja verske svobode v Republiki Sloveniji
* Odlok o začasnih omejitvah pri izvajanju športnih programov
* Odlok o začasnih ukrepih za zmanjšanje tveganja okužbe in širjenja okužbe z virusom SARS-CoV-2
* Odlok o obvezni namestitvi razpršilnikov za razkuževanje rok v večstanovanjskih
* Odlok o omejitvah in načinu izvajanja ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji

V posameznih odlokih so določbe, ki vlado zavezujejo k preverjanju utemeljenosti ukrepov iz posameznega odloka vsakih sedem dni, prav tako pa končna določba jasno določa sedemdnevno veljavnost posameznega odloka.

Vlada se tedensko seznani s strokovnim mnenjem Strokovne skupine za zajezitev in obvladovanje epidemije COVID-19 pri Ministrstvu za zdravje o utemeljenosti ukrepov za zajezitev in obvladovanje epidemije nalezljive bolezni COVID-19. Na podlagi zadnje ocene se je vlada odločila za podaljšanje veljavnosti odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v navedenih odlokih.

Vir: Ministrstvo za zdravje

**Vlada o proračunskih prerazporeditvah**

Vlada je danes odločila, da se prerazporedijo in razporedijo pravice porabe v letošnjem državnem proračunu.

Med drugim razporejamo sredstva splošne proračunske rezervacije za zagotovitev pravic porabe proračunskim uporabnikom v višini 1.568.683,55 evra za financiranje dodatka po 11. točki prvega odstavka 39. člena Kolektivne pogodbe za javni sektor. Na podlagi 123. člena Zakona o interventnih ukrepih za omilitev posledic drugega vala epidemije COVID-19 se sredstva za financiranje tega dodatka delodajalcem v javnem sektorju zagotovijo v državnem proračunu.

Ministrstvo za gospodarski razvoj in tehnologijo prerazporeja pravice porabe znotraj svojega finančnega načrta v višini 822.000 evrov, in sicer za neposredno dodelitev regionalne državne pomoči za izvedbo investicijskega projekta Širitev embalažnega programa Steklarne Hrastnik.

Vir: Ministrstvo za finance

**Vlada sprejela poročilo o delu Medresorske delovne skupine za koordinacijo izvrševanja sodb Evropskega sodišča za človekove pravice v letu 2020**

Vlada Republike Slovenije je na današnji seji sprejela Poročilo o delu Medresorske delovne skupine za koordinacijo izvrševanja sodb Evropskega sodišča za človekove pravice v letu 2020.

Evropsko sodišče za človekove pravice je v letu 2020 odločilo s sodbo v treh zadevah. V dveh zadevah je bilo ugotovljeno, da je Slovenija kršila Evropsko konvencijo o človekovih pravicah (EKČP), v eni pa je ESČP presodilo, da Slovenija ni kršila EKČP. ESČP je v letu 2020 izdalo še en sklep o nedopustnosti pritožbe.

Na podlagi akcijskih poročil Slovenije je Odbor ministrov Sveta Evrope v letu 2020 s končno resolucijo zaprl nadzor nad sedmimi sodbami ESČP proti Sloveniji.

V letu 2020 je bilo sicer Republiki Sloveniji vročenih 8 novih pritožb pred ESČP.

Konec leta 2020 je imela Slovenija neizvršenih še 8 dokončnih sodb ESČP (za primerjavo: konec leta 2015 je imela Slovenija 309 neizvršenih sodb, konec leta 2016 še 49 neizvršenih sodb, konec leta 2019 pa 12 neizvršenih sodb); nobena sodba pa ni predmet okrepljenega nadzora. Neizvršene sodbe so v postopku izvrševanja (priprava analiz ter akcijskih poročil; pri eni sodbi je potrebna sprememba zakonodaje; pri dveh sprejem odločitev v novih sodnih postopkih skladno z ugodenimi zahtevami za varstvo zakonitosti na podlagi ESČP sodb; v eni zadevi pa sprejem odločitve v okviru ponovljenega upravnega postopka).

Odbor ministrov Sveta Evrope je v 1. aprila 2020 objavljenem letnem poročilu o izvrševanju sodb ESČP v letu 2019 ugotovil pomemben napredek pri izvrševanju sodb ESČP s strani držav članic Sveta Evrope, a tudi izzive. Iz poročila izhaja, da Slovenija sodi v skupino držav z najmanjšim številom neizvršenih sodb ESČP.

Vir: Ministrstvo za pravosodje

**Predlog deklaracije o usmeritvah za delovanje v institucijah Evropske unije**

Vlada Republike Slovenije je Državnemu zboru predlagala sprejetje deklaracije o usmeritvah za delovanje Republike Slovenije v institucijah Evropske unije med leti 2021 – 2024, to je za obdobje do zaključka zakonodajnega cikla oziroma trajanja Strateške agende Evropske unije. S tem bo dosežena tudi večja jasnost glede ključnih prednostnih nalog delovanja Republike Slovenije v Evropski uniji.

Prenovljena deklaracija zagotavlja politične usmeritve, ki bodo prispevale k lažjemu načrtovanju, večji stabilnosti ter učinkovitosti dela resornih ministrstev. S strateškim okvirjem za načrtovanje dela na posameznih področjih bomo lahko domače razprave uskladili s političnim in zakonodajnim ciklom na ravni Evropske unije. Na ta način poskušamo tudi umestiti interese Slovenije v dolgoročni strateški okvir Evropske unije, s čimer bi ti dobili večji pomen tudi v razpravah na ravni Sveta EU.

Vlada Republike Slovenije bo o izvajanju deklaracije enkrat letno poročala državnemu zboru in s tem omogočala razpravo o aktualnem stanju v Evropski uniji in položaju Republike Slovenije v njej.

Vir: Ministrstvo za zunanje zadeve

**Vlada soglaša s predlogi amandmajev k predlogu Zakona o nacionalnem demografskem skladu**

S predlaganim gradivom se sledi spremembam Poslovnika Vlade Republike Slovenije iz katerih izhaja, da v primerih, kadar vlada določi besedilo predloga akta, ki ga sprejema Državni zbor, in mu ga pošlje v obravnavo, lahko ministrstvo na vloženo besedilo predlaga vložitev amandmaja le ob soglasju vlade.

S predlaganimi amandmaji se v pretežnem delu upošteva pripombe Zakonodajno-pravne službe Državnega zbora, ki jih je podala z vidika skladnosti predlaganega zakona z Ustavo RS, pravnim sistemom in z zakonodajno-tehničnega vidika. Predlagani amandmaji upoštevajo tudi nekatere predloge iz javne razprave, zlasti pripombe Komisije za preprečevanje korupcije in Združenja nadzornikov Slovenije.

Vir: Ministrstvo za finance

**Predlogi Komisije Vlade Republike Slovenije za administrativne zadeve in imenovanja**

**Vlada na položaj generalne direktorice Direktorata za stvarno premoženje imenovala Majo Pogačar**

Vlada Republike Slovenije je na današnji redni seji odločila, da Majo Pogačar imenuje na položaj generalne direktorice Direktorata za stvarno premoženje v Ministrstvu za javno upravo, za dobo petih let, in sicer od 9. februarja 2021 do 8. februarja 2026, z možnostjo ponovnega imenovanja.

V predhodno opravljenem izbirnem postopku je bila Maja Pogačar ocenjena s strani posebne natečajne komisije Uradniškega sveta za izvedbo javnega natečaja za položaj generalnega direktorja Direktorata za stvarno premoženje v Ministrstvu za javno upravo kot kandidatka, ki izpolnjuje pogoje ter je glede na svojo strokovno usposobljenost primerna za ta položaj.

Minister za javno upravo je Majo Pogačar kot primerno kandidatko za omenjeni položaj izbral tudi po svoji presoji in Vladi Republike Slovenije predlagal njeno imenovanje.

Vir: Ministrstvo za javno upravo

**Imenovanje Martine Gašperlin za vršilko dolžnosti glavne tržne inšpektorice v Tržnem inšpektoratu Republike Slovenije**

Vlada je sprejela sklep, s katerim Martino Gašperlin s 1. marcem 2021 imenuje za vršilko dolžnosti glavne tržne inšpektorice v Tržnem inšpektoratu Republike Slovenije, in sicer do imenovanja glavnega tržnega inšpektorja po opravljenem natečajnem postopku, vendar največ za šest mesecev, to je od 1. marca 2021 do najdlje 31. avgusta 2021.

Postopek posebnega javnega natečaja za položaj glavnega tržnega inšpektorja v Tržnem inšpektoratu Republike Slovenije ni bil zaključen, zato se zaradi zagotovitve nemotenega dela inšpektorata Martino Gašperlin ponovno imenuje za vršilko dolžnosti glavne tržne inšpektorice v Tržnem inšpektoratu Republike Slovenije, in sicer do imenovanja glavnega tržnega inšpektorja po opravljenem natečajnem postopku, vendar največ za šest mesecev.

Vir: Ministrstvo za gospodarski razvoj in tehnologijo

**Soglasje k imenovanju dr. Andreja Pančurja za direktorja Inštituta za novejšo zgodovino**

Vlada Republike Slovenije je dala soglasje k imenovanju dr. Andreja Pančurja za direktorja Inštituta za novejšo zgodovino za mandatno dobo petih let, in sicer za obdobje od 26. marca 2021 do 25. marca 2026.

Vir: Ministrstvo za izobraževanje, znanost in šport

**Vlada imenovala člana strokovnega sveta Agencije za javni nadzor nad revidiranjem**

Vlada je z mesta članice strokovnega sveta Agencije za javni nadzor nad revidiranjem na podlagi odstopne izjave razrešila Ireno Kos in za člana strokovnega sveta Agencije za javni nadzor nad revidiranjem za šest let imenovala mag. Klemna Vidica.

Članica strokovnega sveta Agencije za javni nadzor nad revidiranjem Irena Kos, ki jo je v strokovni svet predlagala Agencija za zavarovalni nadzor, je 5. novembra 2020 podala odstopno izjavo z mesta članice strokovnega sveta agencije.

Na mesto člana strokovnega sveta Agencije za javni nadzor nad revidiranjem je vlada za obdobje od 6. februarja 2021 do 5. februarja 2027 imenovala mag. Klemna Vidica.

Vir: Ministrstvo za finance

**Nova članica sveta Javne agencije Republike Slovenije za varnost prometa**

Vlada Republike Slovenije je za članico sveta Javne agencije Republike Slovenije za varnost prometa kot predstavnico ustanoviteljice imenovala Suzano Tajnik.

V Zakonu o voznikih (ZVoz-1) je določeno, da svet javne agencije sestavlja devet članov, ki jih ustanovitelj v svet javne agencije imenuje za dobo petih let z možnostjo ponovnega imenovanja. Pet članov sveta javne agencije imenuje neposredno, štiri člane pa na podlagi javnega poziva izmed predstavnikov uporabnikov, strokovnih organizacij in organizacij civilne družbe.

V skladu z določili Sklepa o ustanovitvi Javne agencije Republike Slovenije za varnost prometa člane, ki predstavljajo ustanovitelja, imenuje vlada na podlagi predlogov ministra, pristojnega za promet. Eden od članov sveta javne agencije, predstavnikov uporabnikov je bil s sklepom Vlade predčasno razrešen, zato je potrebno imenovati novega člana sveta. izbrana kandidatka izpolnjuje predpisane pogoje za imenovanje.

Vir: Ministrstvo za infrastrukturo

**Imenovanje predstavnikov ustanoviteljice v Svet javnega zavoda Študentski dom Ljubljana**

Svetu javnega zavoda Študentski dom Ljubljana 8. februarja letos poteče mandat. Vlada Republike Slovenije je sklenila, da se v svet zavoda kot predstavnike ustanoviteljice imenujejo: Jakob Bec, Andrej Klemenc in Žiga Korsika. Imenovani so za mandatno dobo štirih let, od ustanovitvene seje Sveta Študentski dom Ljubljana.

Vir: Ministrstvo za izobraževanje, znanost in šport

**Razrešitev in imenovanje članov uprave Ustanove – Center za evropsko prihodnost**

Vlada Republike Slovenije je sprejela sklep o razrešitvi in imenovanju članov uprave Ustanove – Center za evropsko prihodnost.

Zaradi prenehanja funkcije državnega sekretarja in prevzema drugih delovnih nalog, se razreši dosedanjega člana uprave Toneta Kajzerja ter na njegovo mesto imenuje dr. Stanislav Raščan, državni sekretar v Ministrstvu za zunanje zadeve.

Dosedanjima članoma uprave dr. Andreju Rahtnu in dr. Katji Lautar se podaljša mandat. Dr. Andrej Rahten je znanstveni svetnik pri Znanstvenoraziskovalnem centru Slovenske akademije znanosti in umetnosti ter redni profesor na Filozofski fakulteti Univerze v Mariboru, dr. Katja Lautar pa je vršilka dolžnosti generalnega direktorja Direktorata za ekonomsko in fiskalno politiko v Ministrstvu za finance.

Za člana uprave se imenuje tudi Marcel Koprol, vodja Sektorja za strateške študije in analize v Ministrstvu za zunanje zadeve.

Člani uprave bodo:

dr. Andrej Rahten,

dr. Katja Lautar,

dr. Stanislav Raščan,

Barbara Sušnik,

Peter Grk,

Jožef Drofenik,

Marcel Koprol.

Vir: Ministrstvo za zunanje zadeve

**Spremenjen seznam delovnih mest v Stalnem predstavništvu Republike Slovenije pri Evropski uniji v Bruslju**

Vlada Republike Slovenije je 23. decembra 2020 sprejela sklep, s katerim je določila nov Kadrovski načrt za posebni vladni projekt Predsedovanje Republike Slovenije Svetu Evropske unije 2021 ter določila, da je dovoljeno število zaposlitev za predsedovanje do 350 zaposlitev za določen čas, od tega 123 za Stalno predstavništvo Republike Slovenije pri Evropski uniji v Bruslju.

Na seznam predstavništva se doda delovno mesto svetovalca za trg digitalnih storitev, svetovalca za vesolje, svetovalca za finančne storitve, asistenta svetovalca za davčno področje, svetovalca za carinsko področje, svetovalca za finančne storitve in finančnega referenta.

S sklepom se ukine delovno mesto svetovalca za pravosodno sodelovanje, svetovalca za civilno zaščito in krizno upravljanje, asistenta svetovalcev za regionalno politiko in Agendo 2030, za nekaj delovnih mest pa se spremeni poimenovanje in številčna označitev.

Vir: Ministrstvo za zunanje zadeve

**Ostali predlogi administrativnih zadev in imenovanj**

**Dr. Mitja Slavinec imenovan za državnega sekretarja na Ministrstvu za izobraževanje, znanost in šport**

Vlada Republike Slovenije je izdala odločbo, s katero se dr. Jure Gašperič z današnjim dnem razreši s funkcije državnega sekretarja na Ministrstvu za izobraževanje, znanost in šport. Obenem je izdala odločbo, s katero se na mesto državnega sekretarja na Ministrstvu za izobraževanje, znanost in šport imenuje dr. Mitja Slavinec, in sicer z 10. februarjem 2021.

Dr. Mitja Slavinec je doktor fizikalnih znanosti. Od leta 2015 je dekan Fakultete za naravoslovje in matematiko Univerze v Mariboru, pred tem je bil dve leti predstojnik oddelka za fiziko na omenjeni fakulteti. V obdobju od leta 2004 do 2008 je bil dr. Slavinec poslanec Državnega zbora Republike Slovenije.

Vir: Ministrstvo za izobraževanje, znanost in šport